A. H. Tammsaare tee

A. H. Tammsaare tee on 3,75 kilomeetri pikkune tänav Tallinnas Kesklinna, Kristiine ja Mustamäe linnaosas. Tänava üldine suund on kagust loodesse.

Tänav algab Pärnu maantee ja Järvevana tee ristmikult Kesklinna linnaosas. Lääne pool ületab teed Tallinna–Keila raudtee Tondi ja Järve raudteepeatuse vahel. Raudteeviadukti kõrval olev jalakäijate sild ühendab raudteega paralleelseid Seebi ja Alajaama tänavat. Tondi Selveri juures asub Tammsaare tee pikenduse jalakäijate tunnel (valmis 2006). Edasi ristuvad teega Tondi tänav (paremale) ja Rahumäe tee (vasakule). Pärast seda pöördub tee loodesse, ristudes järgmiste tänavatega: Nõmme tee (paremalt), Retke tee (vasakult), Sõpruse puiestee (risti), Kuklase tänav (paremalt), Kiili tänav (paremalt), Mustamäe tee (risti) ja Laki tänav (paremalt). A. H. Tammsaare tee lõpeb ristumisel Ehitajate teega.

Aadressil Tammsaare tee 135 asus varem Mustamäe linnaosavalitsus.

 Ajalugu 
Tammsaare tee rajati 1966. aastal ja nimetati kirjanik A. H. Tammsaare järgi.Robert Nerman, Leho Lõhmus. Tallinna asumid ja ametlikud kohanimed. Tallinn, 2013, lk. 297. Esialgu kulges tee Ehitajate ja Kadaka tee ristmikust Tondi tänava nurgani. 1996 pikendati seda Järvevana teeni.

 Ajaloolised ehitised ja rajatised Tammsaare tee ääres 
 Tondi sõjaväelinnaku hooned (ehitatud aastatel 1915–1916):
 Staabihoone. Tammsaare tee 25
 Sööklahoone. Tammsaare tee 64
 Sauna- ja vahtkonnahoone. Tammsaare tee 56, 58

 Aastatel 1993–1998 tegutses Mustika keskuse maa-alal Kadaka turg.

 Linnaruum ja territoorium 
pisi|Tammsaare tee 61 renoveeritud hoone, tüüpprojekt 1-464
Praeguse Tammsaare tee trass algab Kristiine linnaosas ajaloolisest Tondi liivikust, kulgeb Mustamäe linnaosas mööda endist raba ja jõuab välja Kadaka küla heinamaadele.

Kristiine linnaosas on tee piiriks põhja pool asuvale Tondi asumile ja lõunasse jäävale Järve asumile. Tondi piirkonda ilmestavad Peeter Suure merekindluse suurtükiväe kasarmud. Kuni 1991. aastani paiknesid seal Nõukogude armee väeüksused.

Järve asumi arengule aitas kaasa aastal 1923 Tallinna–Keila raudtee 5. kilomeetrile rajatud Järve raudteepeatus.

Mustamäe linnaosas hakati Tammsaare tee äärset hoonestust rajama 1960. aastatel, kui ehitati välja Mustamäe mikrorajoonid. Enamik paneelelamuid jääb Tammsaare teest edelasse Mustamäe IX, VI ja IV mikrorajooni. Rajatud on mitut tüüpi eluhooneid: viie- (tüüpprojekt 1-464 jt) ja üheksakorruselisi (tüüpprojekt 1-464D jt), aga ka 14- ja enamakorruselisi elamuid. Teest kirde poole jäävad ühisgaraažid.
pisi|Tammsaare tee hoonestus Tammsaare tee ja Sõpruse puiestee ristmikul. Sõpruse pst 202 hoone
pisi|Tammsaare tee hoonestus Tammsaare tee ja Sõpruse puiestee ristmikul. Tammsaare tee 73, 71 ja Sõpruse pst 179 hoone
pisi| Vaade Tammsaare teele, Tammsaare tee ja Sõpruse puiestee ristmik. Parditiigi park ja Sõpruse pst 202 hoone

 Haljastus 
Tammsaare tee võimaliku laiendusega (kavandatav Lõunaväil) seatakse ohtu selle tee äärsed ning Tondi tänava ja Sõpruse puiestee vahel asetsevad haljasvööndid.

Tee äärde jäävad Tondimõisa park ja Parditiigi park, läheduses on ka Lepistiku park.

 Tondimõisa park 
Tondimõisa park, varasema nimega Dunteni park, asub Tondi tänava, Tammsaare tee ja Nõmme tee vahelisel alal Tondi Selveri vastas. Parki ilmestab pärna- ja hobukastaniallee. Sinna on rajatud koerte jalutusaedik ja laste mänguväljak. Pargi pindala on 4,6 ha.

 Parditiigi park 
Parditiigi park asub Nõmme tee, Tammsaare tee ja Sõpruse puiestee vahelisel alal. Parditiigi park on saanud nime pargi kirdeosas asuva tiigi järgi, kus asub suur sinikaelte koloonia. Pargi pindala on 5,9 ha.

 Ühistransport 
Mööda Tammsaare teed sõidavad järgmised Tallinna liinibussid: 12 (Väike-Õismäe – Seli) (ekspressliin), 13 (Väike-Õismäe – Priisle), 20 (Reisisadam (D-terminal) – Pääsküla jaam), 20A (Laagri alevik – Viru Keskus) ja 61 (Kotermaa – Järve haigla). Ehitajate tee ristmikul liiguvad ka liinibussid 10, 27, 28, 33 ja 37, millest viimane liigub mööda Tammsaare teed ka Mustamäe tee ja Sõpruse pst vahelisel lõigul. Tänavale jäävad järgmised peatused: Sõjakooli (13, 20, 20A), Retke tee (12, 13, 20, 20A), Sipelga (12, 37), A. H. Tammsaare tee (12), Lakiotsa (12, 13, 61) ja Õismäe poolt  tulles Autobussikoondis (10, 12, 13, 27, 28, 33, 37, 45, 61).

pisi|Mustamäe Keskus, A. H. Tammsaare tee 104a
pisi|Apollo Kino Mustamäe, A. H. Tammsaare tee 104a
pisi|Tallinna Majanduskooli hoone, Tammsaare tee 147

 Rekonstrueerimine 
 Tammsaare tee pikendus 
1996. aastal hakati ehitama Tammsaare tee pikendust, et vähendada kesklinna liikluskoormust. Pikendusele rajati esimene kahetasandiline ristmik Tammsaare teel. Tammsaare tee pikendus valmis 30. septembril 1997.

Pikendus algab Tammsaare tee ja Tondi tänava ristmikult ning kulgeb kuni Järvevana teeni. Pikenduse maksumuseks kujunes 206,5 miljonit krooni, mis oli maksumuselt suurim projekt pärast Eesti krooni kasutuselevõttu.

Teepikenduse ehitamine kestis koos kaevetööde, raudteesilla ehituse, asfalteerimise ja haljastamisega 17 kuud. Selle käigus valmis 1,7 kilomeetrit teed, millel on kummaski suunas kaks sõidurada, samuti ehitati kahetasandiline liiklussõlm, jalakäijate sild ja tunnel. Objekti alltöövõtjad olid enam kui 20 firmat, kes kõik olid kohalikud, vähempakkumise konkursiga valitud. Töid koordineeris Soome ehitusettevõte Lemminkäinen Eesti AS.

 Tammsaare tee laiendus 
 Muid uuendusi 
 Tammsaare tee laiendus Nõmme tee ja Sõpruse puiestee vahel
 Tammsaare tee – Mustamäe tee ristmiku uuendamine
 Bussipargi ringristmiku ümberehitamine fooridega ristmikuks
 Tammsaare tee laiendamine kuni bussipargi ristmikuni
 Laki tänava läbimurre Tammsaare teele
 Tammsaare teega paralleelse tee ehitamine Kadaka turule sõidu hõlbustamiseks

 Hoonestus Tammsaare teel 
 A. H. Tammsaare tee 25, G4S Baltics AS
 A. H. Tammsaare tee 47, Tammsaare Ärikeskus
 A. H. Tammsaare tee 49, Rautakesko
 A. H. Tammsaare tee 51, Viking Motors AS
 A. H. Tammsaare tee 62, A-Selver AS Tondi Selver
 A. H. Tammsaare tee 79, Tallinna Tammetõru Lasteaed (Eesti NSV aegne lasteaiahoone tüüpprojekt 2-04-260)
 A. H. Tammsaare tee 90a, Hesburger
 A. H. Tammsaare tee 92, Vlaeri Parklad OÜ
 A. H. Tammsaare tee 93, Grossi toidukaubad (algne kauplus ABC-6)
 A. H. Tammsaare tee 94, Maxima
 A. H. Tammsaare tee 99c, Tammsaare Osman Kebab Grill
 A. H. Tammsaare tee 104a, Mustamäe Keskus
 A. H. Tammsaare tee 111, Eesti Statoil AS Tallinna Tammsaare teenindusjaam
 A. H. Tammsaare tee 115, Tallinna Lasteaed Sinilind (Eesti NSV aegne lasteaiahoone tüüpprojekt 212-1-7)
 A. H. Tammsaare tee 116, Keskus Mustikas
 A. H. Tammsaare tee 133, Maxima XX (algne kauplus ABC-4)
 A. H. Tammsaare tee 141, Tallinna Rõõmupesa Lasteaed
 A. H. Tammsaare tee 145, Tallinna Mustamäe Humanitaargümnaasium
 A. H. Tammsaare tee 147, Tallinna Majanduskool
 A. H. Tammsaare tee 147c, Rannavolle keskus

 Vaata ka 
 A. H. Tammsaare puiestee

 Viited 

 Välislingid 

 Piret Peensoo. Kümne aasta eest avatud Tammsaare tee pikendus tõi läbimurde. Eesti Päevaleht, 20. juuli 2007
 Uued kõrghooned Tammsaare tee ja Pärnu maantee ristmikul. / Postimees, 4. oktoober 2007
 VIDEO: Tammsaare tee pikendus lainetas vihmaveest. Eesti Päevaleht, 20. juuli 2009

Kategooria:Kristiine linnaosa tänavad
Kategooria:Mustamäe linnaosa tänavad